 Nịgbasò mkpebì ya imemìla ịkpọ ma ọ bụ ịtụ mgbere ọgwụ ike nala anyị, ụlọ ọrụ ahụ a mà àmá nibu agha megide ọgwụ ike, bụ ụlọ ọrụ National Drugs Law Enforcement Agency NDLEA, naha mkpìrìsì anwụchikọọla mmadụ iri abụọ a na-enyo ènyò na ha na-atụ mgbere ọgwụ ike na steeti Anambra.  Onyeisi ụlọ ọrụ ahụ na steeti Anambra, bụ maazị Sule Momodu mere ka a mara nke a nokwu ọ gwara ndị nta akụkọ ụbọchị Tuzdee nAwka, bụ isi obodo steeti ahụ. Dịka ọ bụ ihe a ma ama na a dịghị aka àkà eje nta agwọ, maazị Momodu kwùrù na ndị ahụ bụ ndị a nwụchikọrọ na ngagharị mberede ndị otu ụlọ ọrụ ahụ mere nso nso a na steeti ahụ, na nkwadobe maka nhọpụta izùgbe na-abịa nihu.O kwùrù na mkpocha na nzàcha ahụ e mere bụ nke dabàrà adabà nnọọ, nihi mkpùghe ahụ e kpùghèrè na ụfọdụ ndị na-egwu okwe ndọrọ-ndọrọ ọchịchị na-enyegasị ndị ntorobịa ọgwụ ike noge dị ugbu a, ka ha wee ñụọkpọọ, chefùo onwe ha ma kpaa aghara ma ọ bụ nwekwa ike ịbàgide nọtụtụ ihe dị iche iche na-ebute nsògbu noge nhọpụta.O jiri ohere ahụ dọọ ndị na-egwu okwu ndọrọ-ndọrọ aka na ntị, ka ha kwụsị ịkwàdò ma ọ bụ itinye aka nihe ọbụla na-ebute ọgba aghara ma ọ bụ nsògbu na nhọpụta ahụ a ga-eme, ma mekwa ka a mara na ụmụ ọrụ ya ga-agakwa nihu nịbàgide na mkpocha na nzàcha ahụ, wee rukwaa mgbe e memìlachara ndị niile na-etinye aka nịkpọ ọgwụ ike na steeti ahụ.O kwupùtara njìkere nke ụlọ ọrụ ahụ dị ijikọ aka ọnụ, ya na ụlọ ọrụ nchekwa ndị ọzọ dị iche iche iji hụ na e nwèrè udo na ezi nchekwa, tupuu, e mebe, ma ọ bụ e mechaa nhọpụta ọchịchị ahụ a ga-eme nala anyị, ma mekwazie ka a mara na onye ọbụla a ga-ejide ga-abụ onye a ga-akpụpụ ụlọ ikpe ma were iwu nyụchaa ya anya. 